SKRIFTLIG FORESPØRGSEL E-2742/00

af Monica Frassoni (Verts/ALE) til Kommissionen

(1. september 2000)

Om: Muligheden for investeringer på Sardinien under det regionale udviklingsprogram 2000/2006 og højspændingsledninger i vådområdet i Molentergius på Sardinien

Myndigheden for energi og gas sætter Sardinien på sidstepladsen, hvad angår elektricitetsvæsenets kvalitet. Strømafbrydelserne er, både hvad angår antal og varighed, de hyppigste i alle de italienske regioner. Inden for det regionale udviklingsprogram 2000/2006 er der berammet foranstaltninger i sektoren for energipolitik.

Hvilke investeringer agter Kommissionen at yde regionen Sardinien for at afhjælpe de dårlige forhold (mangel på primære transformatorer, middelspændingsledninger på 15000 volt, lavspændingstransformatorer og lavspændingsledninger), uden dog at skade landskabet og det sardiske miljø? Hvilken procentdel af midlerne til energipolitikken vil blive anvendt til vedvarende energi? Hvilken procentdel af energibehovet vil blive dækket af vedvarende energi ved slutningen af det regionale udviklingsprogram 2000/2006?

Vådområdet ved Molentergius, som er beskyttet gennem Ramsar-konventionen, krydses af to højspændingsledninger på 150 000 volt, som trods protester fra miljøorganisationer udgør en fare for det lokale fugleliv og særlig for de rosa flamingoer. I andre områder på Sardinien føres højspændingsledninger af samme art gennem bycentre, herunder særlig i området Pitze Serra, Quartu (St. Elena) og i området Serra Secca, Sassari.

Kan Kommissionen stille de midler fra det regionale udviklingsprogram 2000/2006, som finansieres gennem strukturfondene, og som skal anvendes til energipolitikken, til rådighed for fjernelsen af højspændingsledninger i områder med høj miljøværdi såsom vådområdet i Molentergius, således at de kan erstattes af underjordiske kabler?

Svar afgivet på Kommissionens vegne af Michel Barnier

(30. oktober 2000)

Kommissionen er bekendt med situationen på Sardinien, for så vidt angår forsinkelserne i energisektoren.

Inden for rammerne af fællesskabsstøtterammen for italienske regioner under mål 1 i perioden 2000-2006 er der i det regionale udviklingsprogram for Sardinien fastsat prioriteter for sektoren, især for udvikling af alternativ energi og støtte til energibesparende aktioner. Disse prioriteter fremgår ligeledes af foranstaltning 1.6 under punktet Naturlige ressourcer, der omfatter samfinansiering af interventioner inden for solenergi, hydroelektricitet, vindenergi og biomasseenergi. Det erklærede mål er at fordoble den procentuelle andel af alternativ energi før 2010 (fra de nuværende 2 % til 4 %).

I medfør af bestemmelserne i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1) skal målsætningerne for den fysiske gennemførelse af denne foranstaltning samt de dertil afsatte finansielle ressourcer præciseres nærmere i forbindelse med den videre planlægning.

Kommissionen er ligeledes blevet underrettet om problemet med Molentargius-søen. I den sammenhæng omfatter foranstaltning 1.5 under punktet Naturlige ressourcer finansiering af foranstaltninger, der sigter mod at mindske indvirkningen af højspændingsledningerne i særligt følsomme områder (Natura-nettet for 2000).

(1) EFT L 161 af 26.6.1999.